ሰሜን ኮሪያ ጃፓን ላይ የሰነዘረችውን የሚሳኤል ጥቃትን የተባበሩት መንግስታት በሙሉ ድምፅ አወገዘ
ሰሜን ኮሪያ ጃፓን ላይ የሰነዘረችውን የሚሳኤል ጥቃትን ተከትሎ የተባበሩት መንግስታት ዛሬ በሙሉ ድምፅ አወገዘ፡፡የፀጥታው ምክርቤት ጥቃቱ ቀጠናውን ብቻ ሳይሆን የዓለም ሃገራትንም ስጋት ውስጥ የሚከት ነው ብሏል፡፡በተደጋጋሚ የሚሳኤል ጥቃት ሙከራዋ የተለያዩ ማዕቀቦች የተጣሉባት እስያዊቷ ሃገር ሰሜን ኮሪያ ማዕቀቦቹ ግድ የሰጧት አይመስልም፡፡በመሆኑም ሃገሪቱ ማክሰኞ እለት ለመዲናዋ ፒዮንግ ያንግ ቅርብ ከሆነው ሱናን ከተባለው ቦታ የሰነዘረችው የሚሳኤል ጥቃት 2ሺ 700 ኪሎ ሜትር በመምዘግዘግ ሆካይዳ የተባለውን የጃፓን ደሴት የአየር ክልል ካቋረጠ በኋላ በሰሜናዊው ሰላማዊ ውቅያኖስ ውስጥ አርፏል፡፡ይህም በርካታ የአሜሪካ ወታደሮች በሚገኙባት ጓም ላይ ለመድረስ 300 ኪሎ ሜትር ብቻ የቀረው ማለት ነው፡፡እንደ ማእከላዊ ኮሪያ ዜና አገልግሎት መረጃ የጥቃቱን መርሃ ግብር የመሩት የሃገሪቱ ፕሬዝዳንት ኪም ጆንግ ኡን ጃፓን ላይ የተተኮሰው ሚሳኤል ጓም ላይ ለሚተኮሱ ሚሳኤሎች ትርጉም የሚሰጥ ነው ብለዋል በቀጣይ የሚከናወነው የሚሳኤል ጥቃት ጓም ላይ መሆኑን በመጠቆም፡፡አስራ አምስት አባላትን የያዘው የተባበሩት መንግስታት የፀጥታው ምክር ቤት አባላት የሰሜን ኮሪያን ድርጊት አውግዘዋል፡፡የፀጥታው ምክርቤት ጥቃቱ ቀጠናውን ብቻ ሳይሆን ለሌሎች የዓለም ሃገራትን ስጋት ውስጥ የሚከትት ነው ብሏል የመንግስታቱ ድርጅት የጸጥታው ምክር ቤት፡፡በተባበሩት መንግስታት ድርጅት የፀጥታው ምክር ቤት የአሜሪካ አምባሳደር ኒኪ ሄይሊ ሰሜን ኮሪያ የተባበሩት መንግስታት የፀጥታው ምክርቤት ውሳኔዎችን ጥሳለች በመሆኑም ጠንከር ያለ እርምጃ መወሰድ አለበት ሲሉ ተሰምተዋል፡፡በድርጅቱ የፀጥታው ምክር ቤት የጃፓን አምባሳደር ኮሮ በሾ  ምክርቤቱ ሰሜን ኮሪያን የሚፋለምበት አዲስ መንገድ ይኖረዋል የሚል ተስፋ አለኝ ብለዋል፡፡ከሰሜን ኮሪያ ጋር የጠበቀ ወዳጅነት ያላት ቻይና በበኩሏ በተናጠል ከሚጣሉ ማዕቀቦች በስተቀር በተባበሩት መንግስታት የሚወሰዱ እርምጃዎችን እንደምትደግፍ የሃገሪቱ የውጭ ጉዳይ ሚኒስትር ተናግረዋል፡፡ከድርጅቱ ማውገዝ በኋላ የቻይናው ዲፕሎማት ዋንግ ዪ እና በፀጥታው ምክር ቤት የጃፓን አምባሳደር ኮሮ በሾ  በቅርቡ ሃገሪቱ ላይ ተጨማሪ ማእቀብ ይደረጋል ነው ያሉት፡፡ ሮይተርስ አልጀዚራ እና ዘጋርዲያን እንደዘገቡት፡፡